Koordinatės: 55°44′11.5″ š. pl. 24°21′50.6″ r. ilg.﻿ / ﻿55.736528°š. pl. 24.364056°r. ilg.﻿ / 55.736528; 24.364056

| Panevėžio apskrities savivaldybės rūmai |
| --- |
|  |
| Panevėžio apskrities savivaldybės rūmai, dabar Panevėžio rajono savivaldybės poliklinika |
| Vieta | Panevėžys, A. Jakšto g. 4 |
| Architektas | Petras Lelis |
| Statybų pradžia | 1939 m. |
| Statybų pabaiga | 1940 m. |
| Paskirtis | administracinis pastatas |
| Stilius | modernizmas |
| Aukštų sk. | 2 |
| Kultūros vertybių registras |
| Statusas | registrinis |
| Reikšmingumo lygmuo | vietinis |
| Įregistravimo metai | 2010 m. |
| Kodas | 32362 |

**Panevėžio apskrities savivaldybės rūmai** – pastatas Panevėžyje, A. Jakšto g. 4, kultūros paveldo objektas (nuo 2010 m.). Pastatytas 1940 m. Panevėžio apskrities savivaldybei, šiuo metu pastate įsikūrusi Panevėžio rajono savivaldybės poliklinika.

Istorija
--------

Panevėžio apskrities savivaldybė ilgai neturėjo savo veiklai pritaikyto pastato, veikė sename mediniame name tuometinės Panevėžio ligoninės kieme. XX a. ketvirtajame dešimtmetyje svarstyta savivaldybei pastatyti naujus rūmus, 1936 m. statyboms skirtos lėšos, tačiau dėl nesutarimų, kurioje miesto dalyje rūmus statyti, statybų pradžia užtruko. Pastatui numatyta vieta Respublikos ir P. Puzino gatvių kampe priešais Lietuvos banko rūmus gyventojams netiko – rūmus nutarta statyti arčiau Smėlynės gatvės, kur buvo patogesnis susisiekimas su miesto centru.

1938 m. pastato statybai nupirktas sklypas, 1938–1939 m. tuometinis Panevėžio apskrities inžinierius Petras Lelis parengė projektą. Pastato statyba patikėta darbų rangovei Gurvičiaus ir Judelevičiaus firmai, kaina siekė 400 tūkst. tuometinių litų. Statyba pradėta 1939 m. 1940 m. birželį dar tebevykdyti vidaus apdailos darbai. Pastate buvo numatyta įkurdinti ne tik apskrities administraciją, bet ir skirti patalpas gydytojams, policijos vadui, apskrities agronomui, žemės tvarkytojui, mokesčių inspekcijai, žemės ūkio rūmų technikui, įrengti butus sargui ir vairuotojui. Vidiniame kieme pastatyti garažai administracijos automobiliams.

Pagal pirminę paskirtį pastato beveik nespėta panaudoti – po Lietuvos sovietinės okupacijos pastate įsikūrė sovietinės įstaigos, o apskrities savivaldybė perkelta į Marijonų vienuolyną. 1941–1944 m. pastate veikė nacistinės Vokietijos Panevėžio apygardos komisaro Valterio Neumo komisariatas. 1950 m. į pastatą perkeltas Panevėžio rajono vykdomasis komitetas, 1977 m. jame atidaryta iki šiol tebeveikianti Panevėžio rajono poliklinika.

Architektūra
------------

Rūmų architektūra pasižymi tarpukario Lietuvos administraciniams pastatams būdingomis modernizuotomis formomis su klasikinės architektūros elementais. Pastatas netaisyklingos „L" raidės plano, sudarytas iš dviejų stačiu kampu sujungtų dviaukščių korpusų su rūsiu. Korpusus jungia cilindro formos laiptinė kiemo pusėje. Iš Liepų alėjos ir A. Jakšto gatvės matomi pietrytinis ir pietvakarinis fasadai – griežtų ir monumentalių formų, su siaurais, ritmiškai išdėstytais langais, atskirtais skirtingų formų piliastrais. Abiejuose fasaduose išsikišę centriniai rizalitai: Liepų alėjos pusėje – vientisas ir masyvesnis, A. Jakšto gatvės pusėje – paįvairintas pagrindinį įėjimą žyminčiomis arkinėmis angomis su raktais ir puskolonėmis bei dekoratyviniais elementais ant sienų. Pastato viršutinė dalis paryškinta išsikišusiais profiliuotais karnizais. Rūmų stogas šlaitinis, su trikampiais stoglangiais.

* Fasadas iš Liepų alėjos pusėsFasadas iš Liepų alėjos pusės
* Vaizdas iš kiemo pusėsVaizdas iš kiemo pusės
* Pagrindinis įėjimasPagrindinis įėjimas

Šaltiniai
---------

1. 1 2  „Objekto Nr. 32362 išsamus aprašymas". Lietuvos Respublikos kultūros vertybių registras.
2. ↑  Donatas Pilkauskas, *Panevėžio apskrities savivaldybės pastatas*, Panevėžio kraštas virtualiai, Panevėžio apskrities Gabrielės Petkevičaitės-Bitės viešoji biblioteka, 2017-03-29. Nuoroda tikrinta 2021-01-09.
3. 1 2 3 4  Evaldas Vilkončius, *Panevėžio apskrities savivaldybės rūmai*, Tarpukaris, Architektūros ir urbanistikos tyrimų centras. Nuoroda tikrinta 2022-01-09.
4. 1 2  *Panevėžio apskrities savivaldybės rūmai*, Panevėžio kraštas virtualiai, Panevėžio apskrities Gabrielės Petkevičaitės-Bitės viešoji biblioteka. Nuoroda tikrinta 2021-01-09.